Myönteistä julkisuutta kasvaneilla ydinvoimalatilauksilla saanut Rosatom turvautui keskiviikkona erikoisiin keinoihin saadakseen viestinsä perille maailman mediassa. Venäläiseen Novovoroneshin ydinvoimalaan tutustumismatkalle kutsuttua kansainvälistä toimittajajoukkoa uhkailtiin ja painostettiin, kertoo Yle Uutisten Marja Manninen Voroneshista.

Venäläisiin ydinvoimaloihin on aina päästetty länsimediaa erittäin säästeliäästi.

Tällä viikolla Rosatom kuitenkin kutsui poikkeuksellisesti peräti 120 kansainvälistä toimittajaa ja kuvaajaa tutustumaan noin 600 kilometriä Moskovasta etelään sijaitsevaan Novovoroneshin ydinvoimalaan.

Ryhmässä oli mm pohjoismaalaisia, saksalaisia, ranskalaisia, kiinalaisia ja intialaisia.

Novovoroneshin voimalaan kuuluu viisi vanhaa reaktoria, joista kaksi vanhinta on jo poistettu käytöstä. Alueelle on valmistumassa kaksi uutta reaktoria, joista ensimmäinen otetaan käyttöön tämän vuoden lopulla, yli kolme vuotta aikataulusta jäljessä.

Laitosta pidetään maailmalla hyvin kaupaksi käyvien uusien AES-2006-reaktorien mallikappaleena.

Uuteen voimalaan tulee VVER-1200-reaktoreita. Pyhäjoelle rakennettava Fennovoiman Hanhikivi 1 -voimala poikkeaa näistä reaktoreista vain joidenkin turvallisuusjärjestelyiden osalta.

Toimittajamatka liittyi Moskovassa pidettyyn kansainväliseen Atomexpo-näyttelyyn, jossa hehkutettiin kolmen päivän ajan ydinvoiman erinomaisuutta ja vakuutettiin, että ydinvoimarakentaminen on Fukushiman onnettomuuden jälkeen toipunut hyvin.

Maailman suurimmaksi ydinvoimarakentajaksi noussut Venäjän valtion ydinvoimayhtiö Rosatom onkin saanut ennätysmäärän uusia voimalatilauksia erityisesti Aasiasta ja Lähi-idästä, mutta mukana on myös Fennovoiman uusi voimala.

Charter-lennolla pitkille luennoille

Moni kansainvälinen toimittaja oli alun perin osallistunut Atomexpoon juuri siksi, että ohjelmaan kuului pääsy ”oikeaan” ydinvoimalaan.

Rosatom lennätti Voroneshiin charter-koneellisen toimittajia ja kuvaajia, jotka siirrettiin busseilla lentoasemalta Novovoroneshin kulttuuritalolle kuuntelemaan pitkää luentoa ydinvoimalan historiasta ja nykypäivästä.

Luennot jatkuivat voimala-alueen koulutuskeskuksessa.

Lounaan jälkeen ryhmä päästettiin hetkeksi yhteiskuvattavaksi ja kuvaamaan vanhojen laitosten lauhdetorneja etäältä. Kohteita sai kuvata vain aurinkoa vasten ja alaviistosta.

Voimalan tiukkailmeiset vartijat kulkivat tarkistamassa, että kuvaajat noudattivat annettuja rajauksia.

Ja jos eivät noudattaneet, kuvat vaadittiin hävitettäväksi niin kameroista kuin kännyköistäkin. Myös Yle Uutisten kuvaaja Grigori Vorobjov joutui poistamaan kuvattua materiaalia.

Sisälle vanhoihin laitoksiin ei päästetty ollenkaan.

Tunteet kuumenevat

Myös laitoksen uusia, rakenteilla olevia reaktoreita ryhmä sai kuvata vain vasten aurinkoa ja etäältä tiukoin rajauksin. Laitoksen sisäpuolella kuvata sai vain tänä vuonna valmistuvan ensimmäisen uuden reaktorin valvomossa, jonka käyttöä vasta harjoitellaan.

Rakennustyömaalla pyysimme erikseen oikeutta kuvata työntekijöitä työn touhussa. Rakentajina on satoja keskiaasialaisia työntekijöitä.

Vartijat ilmoittivat, ettei tällaisia kuvia tarvita, kun kerran tulokset ovat näkyvissä, ja kehottivat kuvaamaan tyhjää seinää.

Ranskan France24-kanavalle vapaana toimittajana työskentelevä venäläinen Ksenia Bolshakova kieltäytyi poistamasta jo kuvattua materiaalia painostuksesta huolimatta.

Seurauksena oli lisää uhkailuja Venäjän turvallisuuspalvelu FSB:llä, kaluston takavarikoimisella ja vaikeuksilla koko ryhmälle.

Ryhmän onneksi paikan päältä ei lopulta löytynyt ketään, joka olisi osannut itse poistaa kuvaajien kameroilta salaiseksi luokiteltavat kuvat, ja ryhmä pääsi palaamaan Moskovaan.

Sitä ennen ryhmä vietiin vielä katsomaan paikallista urheiluhallia ja puistoa, joista ryhmän jäsenet eivät jaksaneet innostua.

Ajan olisi sen sijaan voinut käyttää siihen, minkä takia paikalle oli tultu eli voimalan kuvaamiseen.

Kyseenalaista pr-toimintaa

Suomalaisena olen tottunut siihen, että venäläisillä ydinvoimaloilla kuvaamiselle on tiukat rajoitukset.

Näin on muuallakin maailmassa.

Kuvausta esimerkiksi Kuolan tai Sosnovyi Borin laitoksilla ei ole kuitenkaan koskaan estetty yhtä tehokkaasti kuin Novovoroneshissa.

Kansainvälisen toimittajaryhmän oli jokseenkin vaikea ymmärtää, miksi matka ylipäätään tehtiin, jos mihinkään ei päästetä eikä mitään saa kuvata.

Materiaalin hävittämistä vaatineet eivät ilmeisesti tienneet, että poistetun materiaalin saa melko helposti palautettua, joten koko painostusoperaatio oli turha.

Mitä erityisen salaista olisimme voineet kuvata varsinkaan ulkoalueilla, joista satelliitit pääsevät välittämään kaiken mahdollisen?

Millaisen kuvan Rosatom halusi itsestään maailmalle antaa? Ryhmän enemmistö tuli maista, joihin Rosatomin voimalat käyvät nyt erityisen hyvin kaupaksi ja mukana oli toimittajia, jotka ovat nimenomaan perehtyneet ydinvoimaan.

Mielikuva turvallisesta ydinvoimasta maailmalle tuskin tämän matkan perusteella leviää. Avoimempi linja olisi ehkä tässä tilanteessa ollut Rosatomin asialle otollisempi.

Marja Manninen, Yle, Voronesh